Die BFAP-verslag, ’n jaarlikse gesamentlike projek van die universiteite van Pretoria en Stellenbosch, die Wes-Kaapse departement van landbou en meer as 40 internasionale en plaaslike medewerkers, is pas bekend gestel. Luidens die verslag gaan die bruto binnelandse produk (BBP) vir die landbou, wat verlede jaar ’n hoogtepunt bereik het, kwaai daal.
Dit word toegeskryf aan die invloed van die Wes-Kaapse droogte op uitvoer, ’n terugkeer na gemiddelde somergraanoeste op lang termyn, groot oordragvoorrade wat pryse demp, en die invloed van siektes, soos voëlgriep en listeriose, op die vleisbedryf.
Oor die komende tien jaar verwag die BFAP ’n stadige herstel in die landbou se BBP tot dit sal konsolideer op vlakke soos dié van 2013-’14 in reële terme (sien grafiek 1).
Teen die huidige lae graanpryse is intensiewe vleisproduksie weer winsgewender en uitbreiding sal gelei word deur hoender as die grootste sektor met die kortste produksiesiklus. ’n Groeiende vraag na dierevoer, ’n matige herstel in internasionale graanpryse én ’n wisselkoers wat verswak, kan help om plaaslike graan- en oliesaadpryse teen 2020 te laat herstel.
Tot 2027 sal hoër pryse deur ’n verlaging in die wisselkoers bepaal word, maar die verwagting is dat dit nie inflasie sal klop nie. Op kort termyn sal boere in die weste van Suid-Afrika se inkomste en kontantvloei onder druk bly weens die droogte se invloed.